KOMISJONI TEATIS

ELi digitaalse COVID-tõendi eeliste igakülgne ärakasutamine:

kodanike vaba liikumise ja lennutranspordisektori taastumise toetamine ELi liikmesriikidele antavate suuniste ja soovitustega

(2021/C 313/02)

1. Sissejuhatus

ELi digitaalset COVID-tõendit (1) (edaspidi „ELi COVID-tõend“) hakati kõikides Euroopa Liidu liikmesriikides kohaldama 1. juulil 2021. Edukalt on kasutusele võetud ELi digisüsteem, et tasuta väljastada, kontrollida ja aktsepteerida tõendeid, mis tõendavad vaktsineerimist, SARS-COV-2 testi negatiivset tulemust või COVID-19 läbipõdemist. Euroopa Komisjon, Euroopa Parlament ja nõukogu ning liikmesriikide ametiasutused on algusest lõpuni välja töötanud süsteemi, et aidata taastada vaba liikumist liidus, ning on selle süsteemi edukalt ja rekordkiirusega kasutusele võtnud. Koos eduka vaktsineerimiskampaaniaga, mis on pandeemiavastase võitluse väga oluline osa, on ELi COVID-tõendil märkimisväärne positiivne mõju ELi kodanike ja elanike igapäevaelule. Seda täiendavad muud algatused, mis aitavad kodanikel kasutada oma vaba liikumise õigust, näiteks nõukogu soovituses (EL) 2020/1475 (2) kokku lepitud ühine lähenemisviis COVID-19st tulenevatele vaba liikumise piirangutele, Haiguste Ennetamise ja Tõrje Euroopa Keskuse poolt iga nädal ajakohastatav ja avaldatav foorituledesüsteem, (3) teabeplatvorm „Re-Open EU“ (4) ja turismiettevõtjate jaoks mõeldud Euroopa turismivaldkonna COVID-19 ohutuspitser (5).

Vaevalt neli kuud on möödunud sellest, kui Euroopa Komisjon esitas seadusandliku ettepaneku ELi COVID-tõendi rakendamiseks – mis on taas kord näide Euroopa koostöö tegelikust lisaväärtusest. See on võimalik tänu ELi seadusandjate ja tehniliste ekspertide pühendunud tegevusele Euroopas ja riikide tasandil, seda kõikides liikmesriikides, aga ka tööstussektoris. ELi COVID-tõendi kasutuselevõtt lööb ka uusi rekordeid: üle 270 miljoni ELi COVID-tõendi on juba välja antud, mis näitab suurt huvi digitõendi kasutamise vastu. Tõendid on juba koostalitluslikud rohkem kui 30 riigis. Tänu ELi COVID-tõendi rakendamisele on palju tõenäolisem saavutada üldeesmärki, s.o hõlbustada vaba liikumise õiguse kasutamist liidus COVID-19 pandeemia ajal, nagu on kehtestatud ELi COVID-tõendit käsitlevate määrustega.

ELi COVID-tõend võetakse kasutusele ajal, mil peaaegu kaks kolmandikku liidu täiskasvanud elanikkonnast on vähemalt üks kord vaktsineeritud COVID-19-vaktsiiniga ja liit on saanud piisavalt vaktsiinidoose, et saavutada eesmärk enne 2021. aasta suve lõppu täielikult vaktsineerida vähemalt 70 % täiskasvanud elanikkonnast.

Lennureiside puhul on tegemist ühe esimese valdkonnaga, kus ELi COVID-tõendit laialdaselt kasutatakse. 2021. aasta juuli alguseks oli lennuliiklus suurenenud 20 % võrra ja juulikuuga peaks selle maht prognooside kohaselt saavutama üle 60 % 2019. aasta tasemest (6). Suve jooksul lennuliiklusmaht järk-järgult suureneb, kuna ELi kodanikud ja elanikud soovivad taas nautida liikumisvabadust – kas puhkuseks, sõprade ja sugulaste külastamiseks või ametireisideks. Reisi- ja turismisektor peaksid suuresti võitma ELi COVID-tõendi kasutuselevõtust. Kiiresti suurenev lennureisimine annab tunnistust ELi COVID-tõendi potentsiaalist tugevdada majanduse taastumist ja seejuures hoida pandeemia kontrolli all. Lennureisijate arvu suurenemise tõttu peavad kõik asjaosalised samal ajal tagama tõendisüsteemi sujuva rakendamise, eelkõige tõendite kontrollimise. Nagu allpool kirjeldatud, selgub komisjoni uuringust, et praegu kontrollitakse ELi COVID-tõendeid 15 eri viisil, millest mõned dubleerivad üksteist, mida oleks võimalik vältida. Nagu on märgitud COVID-19 pandeemiast tulenevas Euroopa Liidu Lennundusohutusameti (EASA) ja Haiguste Ennetamise ja Tõrje Euroopa Keskuse (ECDC) tervisealases ohutusprotokollis, ei ole juhul, kui tõendit on usaldusväärselt kontrollitud enne lennuki väljumist, mingit tervisealast põhjust sama tõendit hiljem veelkord kontrollida. Koordineeritud tegutsemine aitaks vältida võimalikku survet lennutranspordisüsteemidele ja võimaldaks igakülgselt ära kasutada ELi COVID-tõendi eeliseid nii tervishoiupoliitika kui ka üksikreisijate mugavuse ja tervise seisukohast.

Lennureisimine kolmandatesse riikidesse ja kolmandatest riikidest on endiselt vähene. Kuigi ELi COVID-tõend töötati välja peamiselt selleks, et hõlbustada reisimist liidus, võib sellest saada rahvusvahelist reisimist hõlbustav üleilmne norm. Algusest peale loodi süsteem avatud lähtekoodiga lahendusena, et aidata ühiselt võidelda pandeemia vastu.

ELi COVID-tõendi süsteemi on juba integreeritud kõik Euroopa Majanduspiirkonna (EMP) ja Šveitsi partnerid (7). Nagu määruses sätestatud, teeb komisjon rangete standardite ja koostalitluse tagamiseks ka aktiivselt mitmepoolset koostööd digitõendite alal, seda eelkõige Rahvusvahelise Tsiviillennunduse Organisatsiooniga (ICAO) ja Maailma Terviseorganisatsiooniga (WHO). Lisaks on paljud rahvusvahelised partnerid pöördunud ise otse ELi poole, et saada teavet ELi COVID-tõendi süsteemi kohta. Kõik tehnilised kirjeldused on avalikult kättesaadavad (8) ja Euroopa Komisjon teeb juba koostööd asjast huvitatud rahvusvaheliste partneritega, kes soovivad digitaalse COVID-19-tõendi turvalise kontrolli süsteemi kasutusele võtta ja ELi COVID-tõendi süsteemi kasutada.

2. ELi COVID-tõendi kontrollimine lennureisil

ELi digitaalse COVID-tõendi eesmärk on võimaldada selle omanikul hõlpsamalt kasutada vaba liikumise õigust (9) COVID-19 pandeemia ajal. Selle abil saavad liikmesriigid usaldusväärselt kontrollida COVID-19 pandeemiale reageerimiseks kehtestatud vaba liikumise piirangute järgimist (10).

ELi COVID-tõendi kõige tähtsam aspekt on turvaline kontroll. Määrusega (EL) nr 2021/953 kehtestatud raamistikus (11) otsustavad ELi liikmesriigid, kas, millal ja kuidas ELi COVID-tõendit kontrollida. Koordineeritud lähenemisviis võiks aidata seda tegevust ühtlustada. ELi liikmesriigid teevad sellist kontrolli mitut moodi, et rakendada teatavaid rahvatervishoiu meetmeid, nagu riiki sisenemise nõuded piiriülese reisimise korral. Määruse (EL) 2021/953 artikli 3 lõikes 9 on sätestatud, et piiriülese veoteenuse osutajad, kes on määratud kontrollima, tagavad, et vastavalt asjaoludele integreeritakse ELi COVID-tõendi kontrollimine piiriülese transpordi taristu, näiteks lennujaamade, sadamate ning raudtee- ja bussijaamade käitamisse.

On äärmiselt oluline, et liikmesriigid teavitaksid kodanikke ja ettevõtjaid kiiresti meetmetest, mida võetakse reisipiirangute tühistamiseks või kehtestamiseks. E-tervise võrgustikus osalevad liikmesriigid leppisid komisjoni toetusel kokku kontrolli märkimisväärselt toetavate valideerimiseeskirjade kodifitseerimise suunistes, (12) mis oleks kontrollimisel suureks abiks.

Lisaks ELi liikmesriikide kehtestatud nõudele täita reisija asukoha vorm, on digitõendite digitaalse kontrollimise eesmärk vältida ülekoormatust ning niiviisi vähendada võimalikke rahvahulkade kogunemisi ja järjekordi lennujaamades, eriti tipptundidel. Võimaliku COVID-19-nakkuse riski vähendamiseks tuleks rahvahulki vältida. Konkreetse kontrolliviisiga ja ajastamisega on võimalik piirata ülemäärase rahvahulga kogunemist. Seni on lennujaamad ja lennuettevõtjad astunud samme suureneva reisijatevoo läbilaskmiseks, näiteks taasavanud suletud terminale ning suurendanud lennuettevõtja lennule registreerijate või teabepunktide töötajate arvu. See on aidanud toime tulla reisijate arvu esimese suurenemisega, kuid kardetavasti 2021. aasta suve lõpu poole läbilaskevõime väheneb. Lennujaamades, mis juba 2019. aastal olid ülekoormatud, peaks läbilaskevõime jõudma 50–60 %ni 2019. aasta liiklusmahust. Terminalid ei ole küll veel oluliselt ülekoormatud, aga alates juba 2021. aasta juuli algusest käitavad lennujaamad ligikaudu 45 % reisijateveomahust võrreldes 2019. aastaga. Kui reisijatele on tagatud sujuvad tõrgeteta reisimise võimalused, suudaksid käitajad toime tulla lennureisijate arvu suurenemisega lähinädalatel.

Mõnes ELi liikmesriigis kontrollivad lennuettevõtjad ELi digitaalseid COVID-tõendeid, mistõttu on oluline, et neil oleks olemas vajalik kontrollitarkvara. Euroopa Rahvusvahelise Lennujaamade Nõukogu (ACI Europe) hiljutise uuringu kohaselt on ettevõtjate jaoks põhiprobleemideks mitmekordne kontrollimine (64 %) ja kontrollimine lennujaamaaladel (54 %). Samas uuringus teatas 82 % ettevõtjatest, et ELi digitaalseid COVID-tõendeid ei kontrollita enne väljumist lennujaamast väljaspool (13). ELi mõne liikmesriigi teatavad eeskirjad erinevad endiselt kogu ELi hõlmavatest e-tervise võrgustiku suunistest.

ELi liikmesriikide seas läbi viidud uuring selle kohta, kuidas lennureisimisel kontrollitakse ELi COVID-tõendit, näitas, et kontrollimist korraldatakse 15 eri viisil. Mõni ELi liikmesriik on näiteks otsustanud panna ELi COVID-tõendi kontrollimise kohustuse lennujaamadele, samas mõni teine on pannud selle kohustuse lennuettevõtjatele ja mõni mõlemale. Paljud ELi liikmesriigid on ka otsustanud kohaldada korda, kus saabuvate reisijate ELi COVID-tõendit kontrollivad avaliku sektori asutused. Kuigi ELi COVID-tõend on välja töötatud muu hulgas selleks, et hõlbustada takistusteta reisimist, eelkõige Schengeni alal, on oluline rõhutada, et ELi COVID-tõend ei ole reisidokument ega reisimise eeltingimus (14).

ELi ühtse lennundusturu jaoks on ELi COVID-tõend vajalik selleks, et tulla toime reisijatevoo suurenemisega 2021. aasta suvekuudel ja majanduse taastudes. Pärast ELi COVID-tõendi kasutuselevõtmisel ühiselt saavutatud edu tuleb järgmise sammuna veelgi enam lihtsustada ohutut ja sujuvat reisimist pandeemia ajal.

Euroopa Komisjoni talitused avaldasid 28. juunil 2021 tegevusalased soovitused kirjalikus teates pealkirjaga „ELi digitaalsete COVID-tõenditest saadava kasu ärakasutamine lennunduses: soovitused ja suunised liikmesriikidele“ (15). 30. juunil 2021 võttis riikide terviseekspertidest koosnev e-tervise võrgustik vastu juhenddokumendi, (16) milles esitatakse lennunduses ELi COVID-tõendi kasutamise tehnilised ja rakenduslikud aspektid. Dokumendis on esitatud mitu kontrollivõimalust, mis on nii õiguslikult (ELi andmekaitse seisukohast, täielikus kooskõlas ELi isikuandmete kaitse üldmäärusega (17)) kui ka tehniliselt võimalikud.

Käesoleva teatisega püütakse anda ELi liikmesriikidele üldpõhimõtteid, parimaid tavasid, soovitusi ja suuniseid, et lihtsustada ELi COVID-tõendite kontrollimist lennundussektoris reisimise tipphooajal suvel ja pärast seda. Kõige olulisem on see eelkõige seoses lennureisidega, kuid võimaluse korral tuleks seda hakata järk-järgult kasutama ka muude transpordiliikide puhul (nt parv- ja kruiisilaevad, raudtee- ja maanteetransport), arvestades nende eripära.

3. Soovitatud lähenemisviis

Käesolevas jaotises esitatakse ELi liikmesriikidele mõeldud suunised ja soovitused. Lennuettevõtjatel ja lennujaamadel kui reisijaga kõige tihedamalt seotud liidestel on samuti oluline roll ja vastutus ELi COVID-tõendi eeliste igakülgses ärakasutamises lennunduses.

Määruses 2021/953 on sätestatud, et ilma, et see piiraks liikmesriikide pädevust kehtestada piiranguid rahvatervise kaitse eesmärgil, hoiduvad liikmesriigid, kui nad aktsepteerivad ELi COVID-tõendeid, kehtestamast täiendavaid vaba liikumise piiranguid, nagu täiendav reisieelne või -järgne testimine SARS-CoV-2 nakkuse suhtes või reisijärgne karantiin või eneseisolatsioon, välja arvatud juhul, kui need piirangud on COVID-19 pandeemiale reageerimisel rahvatervise kaitseks vajalikud ja proportsionaalsed, võttes ka arvesse kättesaadavat teaduslikku tõendusmaterjali, sealhulgas ECDC avaldatavaid epidemioloogilisi andmeid vastavalt soovitusele (EL) 2020/1475. Soovituses 2020/1475 täpsustatakse, et vaba liikumise piirangute vastuvõtmisel ja kohaldamisel peaksid ELi liikmesriigid järgima ELi õiguse põhimõtteid, eelkõige proportsionaalsuse ja mittediskrimineerimise põhimõtet, ning tegutsema koordineeritult.

Selleks et tagada reisijate jaoks selgus ja tõrgeteta reisimine, peavad kõik kontrolliprotsessis osalejad olema täielikult teadlikud oma rollist ja nõutavatest toimingutest. ELi COVID-tõendi sujuvaks rakendamiseks on oluline, et kõik ELi liikmesriigid annaksid asjaomastele sidusrühmadele ja üldsusele selget, põhjalikku ja õigeaegset teavet vaba liikumise piirangute kohta. ELi liikmesriigid peaksid tagama, et teabeplatvormil „Re-Open EU“ nii ELi liikmesriikide kui ka kolmandate riikide kohta avaldatud teave on täielik, ajakohane ja lihtsasti mõistetav.

Samuti peaksid liikmesriigid igati läbipaistvalt ajakohastama kohaldatavaid valideerimiseeskirju ja need avaldama. Eeskirjad tuleks avaldada ELi COVID-tõendit käsitlevas portaalis „EU DCC Gateway“, mis toetab seda funktsiooni ning jagab teavet tõendajatele ja mobiilirakendustele. Lisaks tuleks eeskirjad teha kättesaadavaks teabeplatvormil „Re-Open EU“. Läbipaistvuse huvides peaksid eeskirjad selgelt sisaldama kogu asjakohast teavet, näiteks nende vaktsiinide loetelu, mille kohta välja antud tõendeid aktsepteeritakse. Teave, mida liikmesriigid praegu avaldavad, ei ole reisijatele alati üheselt arusaadav.

ELi liikmesriigid peaksid tagama, et lennuettevõtjad, lennujaama töötajad või muud asjaosalised, kellel on õigus kontrollida ELi COVID-tõendit, on täielikult teadlikud oma asjakohasest rollist ja nõutavatest toimingutest. Ka see teave tuleks teha avalikult kättesaadavaks, nii et reisijad oleksid teadlikud kohtadest, kus võidakse kontrollida.

— 1. soovitus: ELi liikmesriigid peaksid tagama, et ettevõtjaid ja reisijaid teavitatakse igakülgselt, põhjalikult ja õigel ajal kontrollinõuetest ja -protsessidest.

— 2. soovitus: ELi liikmesriigid peaksid tagama, et teabeplatvormil „Re-Open EU“ avaldatud teave on täielik, ajakohane ja lihtsasti mõistetav.

Koostalitlusvõimeliste ELi COVID-tõendite arendamine on enneolematu samm, et vältida mitmesugustel erinevatel tehnilistel kirjeldustel põhinevate individuaalsete digitõendite killustatud kasutamist ELi liikmesriikides. ELi liikmesriigid on e-tervise võrgustiku kaudu heaks kiitnud ELi COVID-tõendi valideerimise eeskirju käsitleva juhenddokumendi, et mitte üksnes kontrollida tõendi autentsust, vaid ka selle kooskõla vastavate reisieeskirjadega. Kui lennuettevõtjad või lennujaama käitajad peavad kontrollima ELi COVID-tõendeid, peaksid ELi liikmesriigid avaldama valideerimiseeskirjad ja ajakohastama neid. Kuigi ELi COVID-tõendit peab saama isiklikult esitada lähtelennujaamas ja vastavust kohaldatavatele tegevuseeskirjadele peab saama kontrollida käsitsi, peaksid käitajad ja ametiasutused toetama eeskirjadele vastavuse elektroonilist kontrollimist. See kiirendab kontrollimist.

— 3. soovitus: ELi liikmesriigid peaksid integreerima kohaldatavad reisieeskirjad kontrolliprotsessidesse ja tegema ettevõtjatele kättesaadavaks kontrollirakenduse, mille abil kooskõlas e-tervise võrgustikus kokku lepitud valideerimiseeskirjade suunistega veenduda asjakohaste eeskirjade täitmises (18).

— 4. soovitus: ELi liikmesriigid peaksid tegema reisimisega seotud valideerimiseeskirjad portaalis „EU DCC Gateway“ alati kättesaadavaks ja neid ajakohastama.

— 5. soovitus: võimaluse korral peaksid ELi liikmesriigid kasutama elektroonilisi kontrollivahendeid kooskõlas asjakohaste e-tervise võrgustiku suunistega.

ELi COVID-tõendid põhinevad usaldusraamistikul, milles on kokku leppinud, mille on loonud ja mida haldavad komisjon ja liikmesriigid kooskõlas määruses (EL) nr 2021/953 sätestatud kohaldatavate eeskirjadega. Selline usaldusraamistik tagab tõendite usaldusväärse ja turvalise väljaandmise ja kontrollimise. Nagu on märgitud COVID-19 pandeemiast tulenevas Euroopa Liidu Lennundusohutusameti (EASA) ja Haiguste Ennetamise ja Tõrje Euroopa Keskuse (ECDC) tervisealases ohutusprotokollis, (19) on juhul, kui tõendit on usaldusväärselt kontrollitud enne lennuki väljumist, epidemioloogia seisukohast vähe põhjust sama tõendit hiljem veelkord kontrollida. Sellist topelttööd tuleks vältida. Seetõttu peaksid liikmesriigid ennekõike kontrollima ELi COVID-tõendit enne väljalendu. Tervisekaitse seisukohast aitaks see ka vähendada riski, et reisivad haiged inimesed. Lennu saabumisel võib kontrolli teha riskipõhiselt.

Selleks et vältida rohkem kui ühe asjaosalise (nt lennuettevõtjate ja avaliku sektori asutuste) tehtavat topeltkontrollimist, peaksid ametiasutused, lennujaamad ja lennuettevõtjad nii palju kui võimalik rakendama lennu lähtekohas nn ühtse kontrollipunkti põhimõtet. Seepärast peaksid ELi liikmesriigid vältima nõuet, et ELi COVID-tõendeid tuleb kontrollida rohkem kui üks kord lennureisi ajal (nt lennujaamas lennule registreerimisel ja uuesti pardaleminekul). Tuleb märkida, et mitte ükski määrusega (EL) 2021/953 kehtestatud tõendite kontrollimise nõue iseenesest ei õigusta piirikontrolli ajutist taaskehtestamist sisepiiridel.

Vastavalt COVID-19 pandeemiast tulenevale EASA/ECDC tervisealasele ohutusprotokollile, mida on nimetatud eespool, on meditsiini seisukohast kõige tulemuslikum variant kontrollida ELi COVID-tõendeid enne lähtelennujaama saabumist. Praegu aga teatas 82 % lennujaamakäitajatest, et ELi COVID-tõendeid enne lennu väljumist lennujaamast väljaspool ei kontrollita (20). ELi liikmesriikidel ja veoteenuste osutajatel soovitatakse tungivalt tagada, et tõendeid kontrollitaks võimalikult vara, eelistatavalt lennuettevõtja veebipõhise lennule registreerimise protsessi käigus või ELi liikmesriigi veebiportaali/-teenuse kaudu, tingimusel et seda tehakse kooskõlas määruse (EL) 2021/953 artikli 4 lõikega 2.

Kui sihtliikmesriik loobub teatavate tervisega seotud reisipiirangute kohaldamisest nende reisijate puhul, kellel on ELi COVID-tõend või mõni muu tõend, peaks lähteliikmesriik tagama, et kõik reisijad on esitanud ELi COVID-tõendi enne lennuki pardale minekut. Kuigi alati tuleks eelistada kontrollimist väljaspool lennujaama, tuleks kõikide selliste reisijate tõendeid, kes seda väljaspool lennujaama kontrollimiseks ei esitanud, lähtelennujaamas sel juhul kontrollida. Kui tõendeid kontrollitakse lennujaamas, tuleks kontrollimisel rakendada ressursse niisuguses mahus, et tagada igal ajal sujuv reisijatevoog.

Nende lahenduste ellurakendamiseks on oluline liikmesriikide ja veoteenuste osutajate koostöö ja selle tagamiseks, et need oleksid läbiproovitud, tuleb veel teha tööd. Niiviisi tagataks, et lennujaamas tehtav kontrollimine ei kahjustaks ELi COVID-tõendi positiivset mõju reisimugavusele ja reisijatevoole, ning vähendataks võimalikku terviseohtu. Siiski on e-tervise võrgustik seisukohal, et see võimalus „võib nõuda ulatuslikku arendus- ja testimisaega, mistõttu võib rakendamine lükkuda 2021. aasta suvest edasi“ (21).

ELi COVID-tõend ja andmekaitse ELi COVID-tõendit käsitlev usaldusraamistik tagab kõrgeima andmekaitsetaseme kooskõlas Euroopa Parlamendi ja nõukogu määrusega (EL) 2016/679 (22) (edaspidi „isikuandmete kaitse üldmäärus“). Veoettevõtjatel, näiteks lennuettevõtjatel, on lubatud töödelda teavet, mis on vajalik liikmesriigis kohaldatava õigusega kehtestatud kontrollikohustuste täitmiseks, tingimusel et nad ei säilita mingeid QR-koodides sisalduvaid isikuandmeid, nagu on määruses selge sõnaga sätestatud. See tähendab, et õiguslikku alust, mis on vajalik selleks, et lennuettevõtjad saaksid kontrollida ELi COVID-tõendeid, kohaldatakse juba praegu veebipõhise lennule registreerimise käigus, mille abil vältida ülekoormatust ja rahvahulkade kogunemist lennujaamades.

— 6. soovitus: ELi liikmesriigid peaksid tagama, et ELi COVID-tõendit kontrollitaks võimalikult vara ja eelistatavalt enne reisija saabumist lähtelennujaama.

— 7. soovitus: ELi liikmesriigid peaksid tagama, et käitajatel on õigus kontrollida ELi COVID-tõendit ning et nad teevad koostööd lennuettevõtjatega, et lihtsustada kontrolli integreerimist lennule registreerimise protsessi kooskõlas ELi COVID-tõendit käsitleva määruse sätetega.

Reisimisega seotud meetmed, nagu reisijate asukoha vorm või ELi COVID-tõend, on täiendavad vahendid, mille abil toetada reisimise ohutut taasalustamist ning samal ajal suurendada ELi liikmesriikide suutlikkust jälgida kontaktseid isikuid ja vähendada nakkuse leviku riske. Ideaaljuhul tekitaksid need reisijatele võimalikult vähe ebamugavust ega häiriks nende reisielamust. Reisija asukoha vormi tuleks koguda, nagu ka ELi COVID-tõendit kontrollida, samuti võimalikult vara ja eelistatavalt enne reisija saabumist lähtelennujaama, et vältida menetluste kordamist reisijate jaoks.

Võimalikud stsenaariumid Võiks kaaluda kaht võimalikku stsenaariumi, kuidas kontrollida ELi COVID-tõendit enne lennujaama saabumist: 1) kontrollimine lennuettevõtja lennule veebis registreerimise ajal. Sellel on praktiline eelis, sest reisijate tervisega seotud dokumente kontrollitakse ühes kohas ja enne lähtelennujaama saabumist, ning see ei nõua ülemäära keerulist tehnilist rakendust. Lisaks tuleks meeles pidada, et nii määruse (EL) 2021/953 kui ka isikuandmete kaitse üldmääruse kohaselt võivad veoettevõtjad töödelda terviseandmeid seni, kuni neid ei säilitata, tingimusel et selline kasutusviis on liikmesriigi õigusega ette nähtud; 2) reisidokumentide kontrollimine konkreetsete rakenduste ja veebiteenuse kaudu, mis on välja töötatud kooskõlas määrusega (EL) nr 2021/953. Selle stsenaariumi kohaselt võiks kombineerida ELi COVID-tõendi kontrollimist liikmesriigis kohaldatava reisija asukoha vormi (digivormingus) kogumisega ja muude tervishoiumeetmete/-nõuete kohaldamisega. Selle kasutusviisi eeliseks oleks, et reisijate tervisedokumente kontrollitakse ühes kohas ja enne lähtelennujaama saabumist. Kuna teisena nimetatud lahendus ei ole enamikus liikmesriikides kättesaadav ning selle väljatöötamiseks ja testimiseks on vaja aega, peaksid liikmesriigid ja komisjon tegema koostööd, et see võimalikult kiiresti ellu rakendada pärast 2021. aasta suve (vt e-tervise võrgustiku juhenddokumendi „Validation of EU Digital COVID Certificate in the context of air transport“ jaotis 6.1) (23).

— 8. soovitus: ELi liikmesriigid peaksid töötama reisija asukoha vormi koordineerituma kogumise ja ELi COVID-tõendi koordineerituma kontrolli nimel. ELi liikmesriigid peaksid tagama tiheda koostöö veoteenuste osutajatega, et ELi COVID-tõendit oleks võimalik kontrollida samal ajal, kui kogutakse muud reisimisega seotud teavet, näiteks reisija asukoha vormi.

— 9. soovitus: ELi liikmesriigid peaksid püüdma välja töötada lahendused, mis toetavad ELi COVID-tõendi kontrollimist ja reisija asukoha vormil esitatud andmete kogumist, eesmärgiga võtta see funktsioon kasutusele selle aasta sügisel.

4. Kokkuvõte

ELi COVID-tõendi kiire väljatöötamine ja kasutuselevõtmine on teetähis pandeemiavastases võitluses ja oluline panus sellesse. See näitab väga hästi, kuidas Euroopa suudab rekordkiiresti saavutada konkreetseid tulemusi, millel on positiivne mõju sadade miljonite ELi kodanike, elanike ja külastajate elule. ELi COVID-tõend, tänu usaldusväärsusele ja kasutuslihtsusele, aitab taastada vaba liikumist Euroopas, säilitades samal ajal kõrgetasemelise pandeemiatõrje, ning on oluline aspekt pandeemiast kõige rängemini räsitud reisi- ja turismisektori taastumises. ELi COVID-tõend on näide Euroopa Komisjoni, Euroopa Parlamendi ja nõukogu ning ELi liikmesriikide ühistest suurtest jõupingutustest töötada välja vajalik vahend, mille abil tagada selline olukord õigel ajal, s.o 2021. aasta suviseks reisihooajaks. Praegu jätkatakse tööd selle nimel, et laiendada ELi COVID-tõendi ja kolmandate riikide samalaadsete tervisetõendite tunnustamist, mis on aluseks vastastikuse rahvusvahelise reisimise taasavamisele, kui epidemioloogiline olukord seda võimaldab.

Euroopa reisijatele tõrgeteta reisi tagamiseks on oluline ühtlustada ja digiteerida kontrolliprotokollid. Käesoleva teatise juhiste ja üldpõhimõtete eesmärk on muuta reisimine sujuvaks. Komisjon kutsub liikmesriike ja kõiki lennutranspordi ökosüsteemis osalejaid üles tegema koostööd, et käesolevas teatises esitatud soovituste alusel ELi COVID-tõendit koordineeritumalt rakendada. Sellist lennundussektorile soovitatud lähenemisviisi võiks järk-järgult rakendada ka muude transpordiliikide puhul.

(1) Euroopa Parlamendi ja nõukogu 14. juuni 2021. aasta määrus (EL) 2021/953, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik, et hõlbustada vaba liikumist COVID-19 pandeemia ajal (ELT L 211, 15.6.2021, lk 1), ning Parlamendi ja nõukogu 14. juuni 2021. aasta määrus (EL) 2021/954, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik seoses kolmandate riikide kodanikega, kes seaduslikult viibivad või elavad COVID-19 pandeemia ajal liikmesriikide territooriumil (ELT L 211, 15.6.2021, lk 24).

(2) Nõukogu 13. oktoobri 2020. aasta soovitus (EL) 2020/1475, mis käsitleb koordineeritud lähenemisviisi vaba liikumise piiramisele COVID-19 pandeemiale reageerimisel (ELT L 337, 14.10.2020, lk 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/

(5) https://ec.europa.eu/growth/content/new-european-tourism-covid-19-safety-seal-available_et

(6) Eurocontrol, „Daily traffic variation, Network Manager Area“, 8. juuli 2021 (https://www.eurocontrol.int/Economics/DailyTrafficVariation-States.html?ectl-public).

(7) Vastavalt komisjoni 8. juuli 2021. aasta rakendusotsusele (EL) 2021/1126, millega määratakse kindlaks Šveitsi välja antud COVID-19 tõendite samaväärsus Euroopa Parlamendi ja nõukogu määruse (EL) 2021/953 kohaselt välja antud tõenditega (ELT L 243, 9.7.2021, lk 49), käsitatakse COVID-19 vastu vaktsineerimist, selle suhtes testimist ja selle läbipõdemist kinnitavaid tõendeid, mille Šveits annab välja kooskõlas Šveitsi COVID-19 tõendite määrusega, juba praegu samaväärsena tõenditega, mis on välja antud kooskõlas määrusega (EL) 2021/953.

(8) ELi digitaalse COVID-tõendi andmestruktuuri ja kodeerimismehhanisme, sealhulgas kõikide digi- ja pabertõendite lugemist ja kontrollimist võimaldavat QR-koodi, sisaldavad spetsifikatsioonid on saadaval aadressil https://ec.europa.eu/health/ehealth/covid-19_et

(9) Nagu on sätestatud Euroopa Liidu toimimise lepingu artiklis 21 ja rakendatud direktiiviga 2004/38/EÜ.

(10) Määruse (EL) 2021/953 põhjendus 6.

(11) Vastavalt määruse (EL) 2021/953 artikli 10 lõikele 3 peavad siht- või transiidiliikmesriigi pädevad asutused või piiriülese reisijateveoteenuse osutajad, kes riigi õiguse kohaselt peavad COVID-19 pandeemia ajal rakendama teatavaid rahvatervishoiu meetmeid, töötlema ELi digitaalsele COVID-tõendile kantud isikuandmeid üksnes selleks, et kontrollida ja kinnitada tõendi omaniku vaktsineerimist, testitulemust või haiguse läbipõdemist. Selleks piirduvad isikuandmed rangelt vajalikuga. Selle lõike kohaselt töödeldud isikuandmeid ei säilitata. Määruse põhjenduse 30 kohaselt tuleks juhul, kui liidu kodanikel või nende pereliikmetel ei ole määruse nõuetele vastavat vaktsineerimistunnistust, anda neile kõik mõistlikud võimalused muul viisil tõendada, et neil on õigus vaba liikumise piirangutest vabastusele, mille liikmesriigid on teinud vaktsineerimistõendi omanikele.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) Vastavalt 27 ettevõtja ja 92 lennujaama andmetele Euroopa 19 riigis (Austria, Belgia, Hispaania, Iirimaa, Itaalia, Kreeka, Leedu, Läti, Madalmaad, Poola, Portugal, Prantsusmaa, Rootsi, Rumeenia, Saksamaa, Soome, Šveits, Ungari). Neid lennujaamu läbivad reisijad moodustavad 58 % reisijate koguarvust ELis, EMPs ja Šveitsis.

(14) ELi COVID-tõendi eesmärk on hõlbustada vaba liikumise õiguse kasutamist ja vabalt asuda liikmesriikide territooriumil, olles liikmesriikide jaoks siduvaks ja vahetult kohaldatavaks ühtseks raamistikuks. Selline ühtne raamistik peaks aitama järk-järgult ja kooskõlastatult kõrvaldada vaba liikumise piiranguid, mille liikmesriigid on kooskõlas liidu õigusega kehtestanud SARS-CoV-2 leviku piiramiseks. Vastavalt nõukogu soovituse 2020/1475 punktile 12 ei tohiks liikmesriigid mingil juhul piirata nende isikute vaba liikumist, kes reisivad nn rohelisse piirkonda mõnes teises liikmesriigis või saabuvad sellisest piikonnast. Seetõttu ei tohiks neilt nõuda ELi COVID-tõendi esitamist.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_et

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Isikuandmete kaitse üldmäärus (EL) 2016/679.

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) EASA/ECDC, „COVID-19 Aviation Health Safety Protocol: Operational Guidelines for the management of air passengers and aviation personnel in relation to the COVID-19 pandemic“, 17. juuni 2021, saadaval aadressil https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, „Survey on Digital COVID Certificates Implementation“, 8. juuli 2021.

(21) E-tervise võrgustik, „Guidelines on Validation of EU Digital COVID Certificates in the context of air transport“ jaotis 6.1, 30. juuni 2021.

(22) Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (ELT L 119, 4.5.2016, lk 1).

(23) E-tervise võrgustik, „Guidelines on Validation of EU Digital COVID Certificates in the context of air transport“, 30. juuni 2021.